Med en arbejdsklausul kan man tvinge en leverandør til at følge de løn- og arbejdsvilkår, der gælder i danske overenskomster. Og det er vigtigt, fordi lønnen i Danmark fastsættes i overenskomsterne - ikke ved lov.
En offentlig myndighed eller en privat virksomhed kan med en arbejdsklausul:
beskytte danske lønmodtagere mod billigere arbejdskraft fra udlandet.
beskytte danske, overenskomstdækkede virksomheder mod unfair konkurrence.
Arbejdsklausulen skal ikke kun gælde for hovedfirmaet, som har selve kontrakten med kommune eller region, men også for underleverandører.
I Danmark er den danske stat forpligtet til at have arbejdsklausuler i sine udbud, men for kommuner og regioner er det frivilligt.
Kædeansvar forpligter
Kædeansvar betyder, at det ikke kun er hovedentreprenøren (for eksempel en kommune), der skal overholde reglerne, men at det også gælder for underleverandører længere nede af arbejdskæden.
Grundlæggende handler kædeansvar om, at hovedentreprenøren har ansvaret og hæfter for brud på arbejdsklausulen, selvom fejlen ligger hos en underleverandør.
For 3F er det vigtigt, at kædeansvar skrives ind i arbejdsklausulen, så store virksomheder og hovedentreprenører ikke kan frasige sig ansvaret og smyge sig udenom.